  Виталий Пронин 18-тӥ куартолэзе Удмуртиысь, Татарстанысь, озьы ик мукет улосъёсысь удмуртъёс люкаськозы Елабугае. 1-тӥ ӧтчамлы 100 ар тырмонлы сӥзем конференция ортчоз Казаньысь федерал университетлэн Елабугаысь филиалаз. Азьвыл солэн юртаз интыяськемын вал нылкышноослэн епархиальной училищезы. Сое пуктонлы уксё висъяз Д. Стахеев купецлэн Глафира кузпалыз, соин юрт азьын Д. Стахеевлы синпелет сылэ.Пумиськонлэн мугез бадӟым - 100 ар талэсь азьло, 1918-тӥ арын инвожо толэзе, Елабугаын ортчиз Россиысь удмуртъёслэн нырысетӥ ӧтчамзы. Калыкмылэн историяз со бадӟым инты басьтэ, уго ӵапак отын эскериськизы удмурт культураез, кылэз азинтон сярысь юанъёс, но тужгес валтӥсез - отын делегатъёс огкылэ вуизы, удмуртъёслы нимысьтыз автономия кылдытоно шуыса. Нош 1920-тӥ арын 4-тӥ шуркынмонэ гожтэмын вал Вотской автономной область кылдытон сярысь декрет.Туэ 18-тӥ куартолэзе Елабугае люкаськозы Удмуртиысь но Татарстанысь, озьы ик мукет улосъёсысь тодмо тодосчиос, удмурт азьветлӥсьёс, дышетӥсьёс но нылпиос, шаерчиос но гожъяськисьёс. Нырысетӥ удмурт съездлэн кулэлыкез, отын эскерем ужпумъёс, сое радъясьёс, озьы ик Елабугалэн калыкенымы герӟаськемез сярысь докладъёс лыдӟозы Удмуртиысь тодмо тодосчиос А. Шкляев, М. Атаманов, Казаньысь В. Хазиахметова но мукетъёсыз. Ужрадысен нырысьсэ пумиськозы удмурт азьветлӥсьёслэн - Трокай Борисовлэн но Иосиф Наговицынлэн - нырысетӥ ӧтчамез радъясьёслэн - ӵыжы-выжыоссы.Конференция йылпумъяськем бере вань мылкыд карисьёс быгатозы тодматскыны Елабугалэн тунсыко интыосыныз, удмуртъёсын герӟаськем сэрегъёсыныз. Кылсярысь, отын али но сылэ на судлэн юртэз, кудаз 1895-тӥ арын «Мултан ужъя» 2-тӥез процесс ортчиз. Озьы ик адӟыны луоз, кыӵе юртын потӥз «Гудыри» газетлэн нырысетӥ номерез.Елабугаысь улосвылкуспо научно-практической конференциез радъяло «Удмурт Кенеш» огазеяськон но Татарстанысь удмуртъёслэн «Кенеш» автономизы.Елена РябинаТуспуктэм: amtg-rus.ru  